ሰዎች ውበታቸውን ለመጠበቅ የተለያዩ መዋቢያዎችን ይጠቀማሉ፡፡ ከእነዚህ አንዱ በንቅሳት ሰውነትን ማስዋብ ነው፡፡ ታዲያ ሁሉም ዓይነት ንቅሳቶች ቀለል ያለ ሕመም ያላቸው ወይም ሕመም አልባ አይደሉም፡፡ በተለይ በእጅ ሲቆነጠጥ እግር ድረስ የሚነዝረው ጆሮ ላይ በቀለም ብቻ ሳይሆን ስለትን ተጠቅሞ መነቀስ ሕመሙን በጣም የበዛ እንደሚያደርገው ሚረር ዩኬ ዘግቧል፡፡ ሆኖም ይኼንን የጆሮ ላይ ንቅሳት የሚፈልጉ ብዙ ናቸው፡፡ በተለይ ሴቶች የጆሯቸውን ቅጠል በውስጥ በኩል ያለውን ክፍል ይነቀሳሉ፡፡ ታዲያ ጆሮዋቸው በመቅላት ብቻ የሚያልፍ አይደለም፡፡ ቆስሎና እዋባለሁ ያሉትን በሕምም አሰቃይቶ ማለፉ አይቀሬ ነው፡፡ በጆሮዋቸው ላይ አበቦች ከነቅጠላቸው፣ ቅጠል ብቻውን፣ አንዳንዴም መስመርና ሌላም ዓይነት ቅርፆችን በንቅሳት ማስዋብ እየተለመደ መምጣቱን፣ ጆሮ ደግሞ በጥቂቱ ለመታመም ቅርብ መሆኑን ዘገባው ያሳያል፡፡ ሲያጌጡ ይመላለጡ እንዲሉ፡፡
